I dag skulle vi købe et TV til min søn og et Canon kamera til mig selv i Elgiganten i Tilst v Aarhus.
Min bror var med, da vi skulle have kørelejlighed med dette dejlige Samsung 40" tv. Han tog sig af min søn, mens jeg lige kikkede en ekstra gang på kameraerne. Jeg fandt hurtigt et fint Canon 170 kamera til 1.199,- som jeg valgte at ville købe. Jeg gik ned i TV afdelingen til min bror og søn som havde fundet det omtalte Samsung TV. En ekspedient sagde dog til dem at de skulle henvende sig i kassen og eftf. i vareudleveringen for at få det, da de 4 Samsung TV der stod i forretningen i kasser kostede 1.000,- mere da de var kalibreret med en PC, så billede og lyd skulle være markant bedre... Det fremgik dog ingen steder, så lidt overrasket blev min bror og søn, men valgte den magre model, som ekspedienten skrev ud til kassen (for sådan er systemet åbenbart) og de gik op og betalte og stillede sig i kø i vareudleveringen. Efter jeg havde kastet et sidste blik på kameraet, henvendte jeg mig så i kasselinien og sagde at jeg gerne ville købe et Canon 170 kamera. Ekspedienten sagde at jeg skulle gå tilbage til afdelingen og trække et nummer og få varen skrevet ud. Jeg sagde "jamen jeg ved jo hvad jeg skal have så kan jeg ikke bare få det skrevet ud og købe det her hos dig". Svaret var nej, det skal foregå på denne måde! Jeg var målløs og traskede ned i afdelingen og trak et nummer. Det blev nummer 19 og displayet stod på 12. Oven på nummermaskinen lå der flere numre og jeg snuppede så nummer 15... Jeg ventede og ventede og gik så over i hårde hvidevarer afdelingen og så lidt på hårde hvidevarer, da vi er i gang med at bygge hus og skal købe hvidevarer for ca. 40.000,-  En mandlig ekspedient henvendte sig til mig og spurgte om han kunne hjælpe. jeg svarede ja tak, jeg skal bare have skrevet et Canon 170 kamera ud. Han sagde "beklager, jeg ved kun noget om hårde hvidevarer, du skal over i den anden afdeling for at få hjælp" Jeg rystede på hovedet og tænkte, hvad pokker et det for en bolsjebutik... Jeg gik over i min respektive afdeling igen og iagttog de medarbejdere der ekspederede kunder. Nu var der gået over 10 minutter og displayet stod stadig på nr. 12. Flere ekspedienter kom gående på kryds og tværs og låste sig ind i et rum bag en disk... Her var der travlt og meget af travlheden gik med at small talke med hinanden, selv om flere ekspedienter kunne se jeg stod og viftede med mit papir nummer. En kvindelig ekspedient gik lige forbi mig og henvendte sig bag skranken og spurgte en kollega om det ikke var hendes tur til at gå til frokost. Hun syntes i hvert tilfælde ikke min tur til at blive ekspederet.... Efter at have ventet i mere en 20 minutter og efter at andre kunder bare brød ind og blev ekspederet, havde jeg fået nok at Cirkus Elgiganten. Jeg travede op til kassen og henvendte mig til hende ekspedienten jeg havde hygget mig med tidligere og fortalte at jeg havde opgivet at købe kameraet. Hun gloede på mig som om jeg havde drukket af natpotten, da jeg bankede næven i den der latterlige smileyting de har stående. Det blev i øvrigt et tryk på den røde smiley, som faktisk ikke smiler særlig meget... Så min santen, ved udgangen stod der sørme en ung dame der var i gang med at tale med en ældre herre. Det viste sig at hun var i gang med en kunde tilfredshedsundersøgelse. Hun indvilgede modstræbende i at høre min beretning. Jeg måtte flere gange bede hende om at komme hen til vinduet i vindfanget for ved selvsyn at konstatere at der stadig stod nr. 12 på displayet, her efter mere end en halv time....
Hvad pokker ligner det at behandle kunder på den måde. Hvis Elgiganten har nogle procedurer for hvorledes man som kunde skal håndteres, må de gå all in og ikke bare skide på os der trods alt følger en anvisning og har kø kultur. Ekspedientens rigide og arrogante opførsel ved kassen er en helt anden sag, men magen til behandling udsætter jeg godt nok ikke mig selv for én gang til. Jeg har set flere indlæg om dårlig kundeservice og min oplevelse er desværre langt fra den eneste. Jeg finder kun en forklaring på dette og der er dårlig ledelse og fremelskelse af en syg kultur. Jeg har sat mine ben i Elgiganten for sidste gang!!